Þingræður haldnar á Alþingi Íslendinga

forseti (BF): Þetta var yfirlit í tölum um störf þingsins að þessu sinni. Það er ekki aðalatriði, hvort afgreidd mál eru fleiri eða færri nú en áður, heldur hitt, hvernig til hefur tekizt að setja réttlát lög, sem verði virt í framkvæmd, þannig að þau nái tilgangi sínum. Þá er einnig vert að hafa það í huga, sem forseti Íslands, herra Ásgeir Ásgeirsson, minnti nýlega á í ávarpi til þings Slysavarnafélags Íslands, að ekki verða öll vandamál leyst af stjórnvöldum eingöngu, heldur þarf fleira til að koma. Störf Alþingis að þessu sinni verða nú lögð undir dóm reynslunnar, en það er ósk mín, að gæfa og farsæld megi af þeim hljótast. Þar sem þetta er síðasti fundur á þessu þingi, leyfi ég mér að þakka hæstv. ríkisstj. og öllumi hv. þm. ágætt samstarf á þingtímanum. Ég þakka það traust, sem mér var sýnt með því að trúa mér fyrir forsetastörfum. Einnig þakka ég þingheimi það umburðarlyndi og þá hjálpsemi, sem ég hef orðið aðnjótandi við störf mín í þessu sæti. Sérstakar þakkir færi ég varaforsetum, sem jafnan hafa fúslega veitt mér hina ágætustu aðstoð. Ég þakka skrifurum þingsins eljusemi og kostgæfni í störfum, og skrifstofustjóra og öllu starfsfólki Alþingis þakka ég fyrir mikið og gott starf og fyrir ánægjulega samvinnu. Öllum hv. þm. bið ég góðrar heimferðar og góðrar heimkomu og óska þeim og fjölskyldum þeirra gæfu og gengis. Einnig flyt ég skrifstofustjóra og starfsfólki Alþingis beztu heillaóskir. Fyrir hönd Alþingis bið ég öllum Íslendingum árs og friðar.



Ég vil leyfa mér að þakka hæstv. forseta fyrir árnaðaróskir hans í garð okkar þm., og ég vil flytja honum - og ég veit, að ég geri það í nafni okkar allra sérstakar þakkir fyrir ágæta samvinnu hans við okkur á forsetastóll. Ég vil leyfa mér að færa honum og hans fólki beztu árnaðaróskir og láta í ljós þá von, að við eigum eftir að hitta hann hér á næsta hausti heilan á húfi, þegar tekið verður aftur til þinghalds á ný. Ég vil biðja þingheim að samþykkja þessar árnaðaróskir og þetta þakklæti í garð hæstv. forseta með því að rísa úr sætum. - [Þingmenn risu úr sætum.)

Forseti (BF): Ég þakka hv. 1. þm. Austf., Eysteini Jónssyni, fyrir hlý orð og vinsamleg í minn garð og minnar fjölskyldu. Einnig þakka ég hv. alþm. undirtektir þeirra og endurtek óskir mínar um gæfu og gengi þeim til handa, og ég vona, að við hittumst hér allir heilir að hausti. Nú mun forseti Íslands, herra Ásgeir Ásgeirsson, ganga í fundarsalinn. Forseti Íslands tekur til máls.

Forseti Íslands (Ásgeir Ásgeirsson) Hæstv. forseti og forsrh., hv. alþingismenn. Ég hef í dag gefið út svofellt forsetabréf: „Forseti Íslands gjörir kunnugt: Alþingi, 84. löggjafarþing, hefur lokið störfum. Ég mun því slíta Alþingi í dag, fimmtudaginn 14. maí 1964. Gjört í Reykjavík, 14. maí 1964. Ásgeir Ásgeirsson. Bjarni Benediktsson. Forsetabréf um þinglausnir.“ Samkv. þessu bréfi, sem ég nú hef lesið, lýsi ég yfir því, að þessu þingi, sem nú hefur lokið störfum, er slitið. Ég óska þingmönnum veifarnaðar, þjóðinni allra heilla og bið þingmenn að minnast fósturjarðar vorrar, Íslands, með því að rísa úr sætum. Þingheimur stóð upp, og forsrh., Bjarni Benediktsson, mælti: „Heill forseta vorum og fósturjörð. Ísland lifi.“ Tóku þingmenn undir þau orð með ferföldu húrrahrópi.